**OBEC, V KTOREJ ŽIJEM**



*„Kľukatá cesta z mesta vedie,*

*do mojej rodnej dedinky ťa privedie.*

*Nie je veľmi malá, no je srdcu blízka,*

*je to kolíska môjho rodiska.*

*Nie je to mesto, aby som to upresnila.*

*Je to malá prostá dedinka,*

*voláme ju Havaj ako tá v Amerike krajinka.*

*Povedľa cesty hrdo stojí škola,*

*detským krikom každé ráno volá.*

*Blízky mi je každý dom,*

*aj každý človek žijúci v ňom.*

*Blízky mi je aj každý krík a strom,*

*aj malé vtáča hniezdiace v ňom.*

*Poznám každý kúsok zeme,*

*aj všetko na nej, živé a či nemé.*

*K srdcu mi prirástlo aj naše bojisko,*

*samozrejme, myslím na futbalové ihrisko.*

*Smädom mi tu veru netrpíme,*

*malinovku si aj sami vyrobíme.*

*Keď sa ti zdá, že máš veľkú hrivu na hlave,*

*príď do nášho kaderníctva a neostrihajú ťa tak úžasne ani v Bratislave.*

*Mám rada svoju dedinu,*

*veď všetci tu tvoríme jednu rodinu.*

*Obecnú kroniku sme si vytvorili,*

*aby budúci havajskí rodáci si našu minulosť osvojili.*

*Nájdete v nej fotografie rôznych udalostí,*

*Svadba, vojna, ba aj našich predkov pri rôznej činnosti.*

*Nezabudnem, že som havajským tvorom,*

*aj keď budem za severným pólom.“*

***Milí žiaci 6. B,***

prečítali ste si báseň, ktorú som vytvorila na **svoju obec/bydlisko**, v ktorej som vyrastala. Časti básne sú prevzaté od Mgr. Silvia Dubovská.

**ZADANIE PROJEKTU**:

Jedným z našich projektov bude aj tento. Každý z vás vytvorí krátku báseň na obec, v ktorej žije. **Básne si prečítame a ohodnotíme po návrate do školy.**

Následne vám posielam aj poznámky k danej téme.

S pozdravom p. uč. Madejová

**OBEC, V KTOREJ ŽIJEM**

- každý človek žije v nejakej **obci**

- **obec**= najmenšia samosprávna jednotka so súvislým domovým osídlením a vlastným názvom

- **obec** je aj **spoločný názov pre dediny a mestá**

- na čele **dediny** je ***starosta***, na čele **mesta** je ***primátor***

- **mesto** je označenie pre *obec*, ktorá má **mimoriadny význam**

- obec je **mestom**, ak má aspoň **5000 obyvateľov** a má ***hospodársky*** alebo ***kultúrny význam***

- ***hospodársky význam***- sú tam úrady, obchody, podniky...

- ***kultúrny význam***- je tam rozvinutý turistický ruch, prichádza tam mnoho návštevníkov napr. vďaka pamiatkam, kúpeľom, kultúrnym akciám, prírode, športom...

- naše najväčšie mestá sú Bratislava, Košice, Prešov...

- **obec**, v ktorej sme sa narodili= **rodisko**

- **obec**, v ktorej žijeme= **bydlisko**

POPREMÝŠĽAJ A ZOPAKUJ SI:

1) Čo je to obec?

2) Aké dva ďalšie pojmy v sebe zahŕňa slovo obec?

3) Kedy je obec mestom?

4) Čo to znamená, že má obec hospodársky význam?

5) Čo to znamená, že má obec kultúrny význam?

6) Z akých dôvodov sa ľudia presťahujú do inej dediny alebo mesta, zmenia teda bydlisko?

7) Ako môžeme nazvať obec, v ktorej sme sa narodili?